አፍሪካ አንደበቷ የሚሆን የራሷን የመገናኛ ብዙሃን ልትመሰርት ይገባል – ጠ/ሚ ሀይለማርያም
አዲስ አበባ ፣ ጥቅምት 28 ፣ 2006 (ዋኢማ) – አፍሪካ ስለራሷ በራሷ አንደበት የምትናገርበት አህጉር አቀፍ የመገናኛ ብዙሃን ትስስር ልትመሰርት እንደሚገባ ጠቅላይ ሚኒስትር ሃይለማርያም ደሳለኝ ተናገሩ።ጠቅላይ ሚኒስትሩ ይህን ያሉት በአዲስ አበባ እየተካሄደ ባለው 6ኛው የአፍሪካ መገናኛ ብዙሃን የመሪዎች ስብሰባ ላይ ነው።አፍሪካ የደረሰችበትን እድገት ለቀሪው አለም ማሳየት ከፈለገች አንድ ድምጽ ሊኖራት እንደሚገባም ነው ጠቅላይ ሚኒስትሩ የተናገሩት። ይህን ለማድረግ ደግሞ አህጉር አቀፍ የመገናኛ ብዙሃን ሊኖራት እንደሚገባ ጠቁመው፥ ለዚህ እቅድ መሳካትም ኢትዮጵያ የድርሻዋን ለመወጣት ዝግጁ ናት ብለዋል።በስብሰባው ላይ በቀረበ ጥናታዊ ጽሁፍ ከ1980ዎቹ መጨረሻ ጀምሮ በአህጉሪቱ ሃሳብን በነጻነት የመግለጽ መብት እያደገ መጥቷል። ይሁን እንጅ ከአህጉሪቱ የመገናኛ ብዙሃን ድምጽ ይልቅ አሁንም የራሳቸውን ፍላጎት እና ጥቅም የሚያስጠብቁ የሌሎች አህጉራት የመገናኛ አውታሮች ድምጽ በመጉላቱ የታሰበውን ያህል መራመድ አልተቻለም ነው የተባለው።ለዚህም በቀጣይ በአህጉሪቱ ስር ነቀል ለውጥ ማምጣት አስፈላጊ እንደሆነ ተጠቁሟል።በስብሰባው ላይ በአመለካከት እና በእውቀት የበሰሉ ባለሙያዎችን ማፍራት፣ በቴክኖሎጅ እና በገንዘብ አቅም የዳበሩ የግል መገናኛ ብዙሃንን መፍጠር፤ የአህጉሪቱን ሁሉም ባለሙያዎች ሊመራና ሊያግባባ የሚችል የሙያ ስነ ምግባር ደንብ ማዘጋጀት እንዲሁም በአህጉሪቱ ጉዳይ ላይ ትኩረት ሰጥተው የሚሰሩና የመፍትሄ አቅጣጫ የሚያስቀምጡ ባለሙያዎችን ማፍራት የሚሉ የመፍትሄ ሃሳቦች ቀርበዋል። (ኤፍ ቢ ሲ)